google/wiki40b huggingface dataset:
Georg Wilhelm, hertug av Braunschweig-Lüneburg

Biografi

Georg Wilhelm var Georg av Braunschweig-Lüneburgs andre sønn. I 1648 mottok han Calenberg fra sin eldre bror, Christian Ludwig da Christian Ludwig arva Lüneburg. Etter Christian Ludwigs død i 1665 arva Georg Wilhelm Lüneburg, og gav Calenberg til sin bror, Johann Friedrich.
Georg Wilhelm forblei lenge ugift, men han hadde et sterkt ønske om å forbedre statusen til elskerinna Eleanor, grevinne av Wilhelmsburg, og deres datter Sophie Dorothea. Dette var vanskelig å håndtere for hans slektninger ettersom denne prosessen trua samlinga av Lüneburgområdene. Det var med andre ord problematisk at han hadde familie, for med det hadde han også mulige arvinger. Dette problemet løste seg i 1682 da dattera gifta seg med hans nevø, Georg Ludwig (som seinere blei kong Georg I av Storbritannia), sønn av Georg Williams yngre bror hertug Ernst August, som blei kurfyrste i 1692. 
Da Julius Frans, hertug av Sachsen-Lauenburg døde i 1689 etterlot han seg to døtre, Anna Maria Francisca og Maria Francisca Sibylla Augusta. Likevel krevde Georg Wilhelm retten til trona. Faren hadde sørga for å lovliggjøre kvinnelig suksesjon i Sachsen-Lauenburg, men Georg Wilhelm invaderte enkelt nok hertugdømmet med sine tropper, og det dermed umulig for Anna Maria Francisca å overta tronen. 
Også andre monarkier krevde å komme i besittelse av tronen, noe som resulterte i en konflikt som omfatta nabostatene, hertugdømmet Mecklenburg-Schwerin og dansk Holstein, i tillegg til de fem ascanisk-styrte fyrstedømmene av Anhalt, kurfyrstedømmet Sachsen, som hadde etterfulgt de saksisk-wittenbergske ascanerne i 1422, Sverige og Brandenburg. 
Selv om situasjonen viste seg å være anspent var det bare Georg Wilhelm og hertug Christian V av Holstein (også dansk konge) som hadde en stående armé under seg. Den 6. oktober 1693 blei de involverte enige om at Georg Wilhelm, som uansett vedtak var de-facto regent av store deler av Sachsen-Lauenburg, skulle være statsoverhode i en personalunion. Keiser Leopold I kunne ikke anerkjenne dette vedtaket. Han erklærte den saksisk-lauenburgske eksklaven Hadeln, som Georg Wilhelm ikke hadde okkupert, keiserlig eiendom. Leopold gikk aldri så langt at han erobra Sachsen-Lauenburg for så å innsette den legitime arvingen. Først under Leopolds sønn, keiser Karl VI, blei overtakelsen (i 1728) erklært lovlig. Da var det Georg Wilhelms andre etterfølger, kurfyrst Georg II August av Hannover (også britisk konge) som regjerte. Hadeln forble keiserlig eiendom inntil 1731, da også dette området tilfalt Georg August.
Until It Sleeps

Demoversjon

Demoen til sangen het "F.O.B.D", fordi melodien minte bandeten om Soundgarden sangen, "Fell on Black Days". Demoversjonen hadde ikke vokaler, men heller nynning av vokalist Hetfield der hvor lyrikk var planlagt.

Live

Until it Sleeps er en av få sanger som fortsatt spilles fra Load/ReLoad era-en til Metallica. Den har blitt spilt over 200 ganger og er den nest mest spilte sangen fra Load, kun forbigått av King Nothing.
Sangen var også en del av bandets S&M oppsetning, som ble akkompagnert av San Francisco symfoniorkester og Michael Kamen.

Sangtekst

Teksten til sangen ble skrevet av vokalist James Hetfield, som en forsonning med foreldrenes død av kreft. Hetfield slet voldsomt med tapet av foreldrene og har skrevet mange sanger om dette temaet. Hetfield håpet også når han skrev sangen at mange fans og andre også kunne relatere til temaet i sangen.

Musikkvideo

Videoen til sangen er basert på et bilde av den bibelske hendelsen hvor Adam begår sin første synd. Videoen følger dette kristne temaet gjennom hele videoen. En kan f. eks se Jesus hengende på korset. Grunnet videoen er det mange som føler at sangen representerer forsoning etter å ha syndet.
Ferenc Ilyés

Som klubbspiller

Ilyés, som er født i Odorheiu Secuiesc av en ungarsk familie, spilte hånball i sin lokale klubb Odorheiu Secuiesc da han ble oppdaget av SC Pick Szegeds speidere. Ilyés signerte for klubben i 2000. Tidlig underoppholdet fikk han lite spilletid, og han ble lånt ut til Makói KC, for senere å vende tilbake til SC Pick Szeged. Han ble etterhvert fast spiller på laget.
Ilyés spilte for SC Pick Szeged fram til 2007, da han gikk til rivalene MKB Veszprém KC. Året etter vant han Cupvinnercupen med laget. Etter at kontrakten hans løp ut i 2009, signerte han en toårsavtale med Bundesliga-klubben TBV Lemgo. Han vant EHF-cupen med laget, etter at de slo Kadetten Schaffhausen i finalen.
Den 14. januar 2011 ble det klart at Ilyés hadde signert en treårskontrakt med sin tidligere klubb MKB Veszprém KC. Ilyés hadde et opphold i polske Wisła Płock, før han kom tilbake til en annen av sine tidligere klubber, SC Pick Szeged, hvor han spiller i dag.

Landslagskarriere

Ilyés spilte sin første landskamp 27. desember 2003, mot Tsjekkia. Han har deltatt i seks EM-slutspill, det første i 2004, samt tre VM-sluttspill. Ilyés har også representert Ungarn i de olympiske leker to ganger, i 2004 og 2012; begge mesterskapene endte med en fjerdeplass.
Noatiske bud

De noatiske bud er syv bud som ifølge jødisk tradisjon gjelder for hele jordens befolkning som etterkommere av Noa. Derimot ses de 10 bud som spesifikt gitt til jødene, og hedninger kan ikke forventes å følge dem.
I de seneste år er enkelte kristne grupper i USA begynt å tilslutte seg den jødiske tradisjonens syn på disse bud.
Kongensten (fort)

Kongensten var et dansk handelsfort på den danske Gullkysten, i det som i dag er Ghana, med de eldste delene oppført i 1783.
Fortet lå strategisk nær utløpet av elva Volta, ved Ada Foah.
Alle de danske handelsfortene på Gullkysten ble i 1850 solgt til Storbritannia. Kongensten fort ble overtatt av britene den 15. mars 1850.
Kysterosjon har de seneste årene vasket brorparten av ruinene etter fortet på havet og stadig mindre gjenstår.
Norsk Radiografforbund

Norsk Radiografforbund (NRF) er et fagforbund som organiserer radiografer og stråleterapeuter.
Forbundet har vel 2 800 medlemmer og er medlem av Unio fra 1. januar 2013.
Forbundsleder er Bent Ronny Mikalsen.
NRF er en partipolitisk uavhengig fagorganisasjon som arbeider for å utvikle og opprettholde en høy faglig standard i utdanning og utøving av fagområdene.
Forbundets formål er å ivareta medlemmenes inntekts- og arbeidsforhold på en måte som sikrer yrkesgruppens posisjon, lønnsutvikling og muligheter i yrkeslivet. Forbundet arbeider også for faglig samarbeid og utvikling i Norge og over landegrensene.
Norsk Radiografforbund er utgiver av fagtidsskriftet Hold Pusten. Tidsskriftet er medlem av Fagpressen, og drives i tråd med Redaktørplakaten og Vær Varsom-plakaten. Hold Pusten driver saklig, uavhengig og kritisk journalistikk i samsvar med forbundets formålsparagraf, medlemmenes faglige identitet og forbundets grunnleggende verdier. Hold Pusten søker å gjenspeile den faglige utviklingen innen radiografi og stråleterapi, og ønsker å stimulere til engasjement og debatt. Hold Pusten er et vitenskapelig tidsskrift på nivå 1. Vitenskapelige artikler blir vurdert av den vitenskapelige redaktøren og minst to uavhengige fagfeller. www.holdpusten.no
Karveskurd

Karveskurd er treskurd av dekor med geometriske motiver der sirkel og rutemønster kan trekkes opp med passer og linjal. Dekoren er utført med et karvesnitt – skjæring der snittet har skrå sider som møtes i en spiss i bunnen. Sidene kan være rette slik at snittet danner en v-form eller svakt buet slik at snittett blir lik tverrsnittet på en båt. 
Karveskurd er en enkel teknikk som verken krever store ferdigheter eller komplisert verktøy. Karveskurd kan skjæres med tollekniv; mest vanlig er å bruke en kniv med kort blad. Stemjern er også verktøy som kan brukes.
En variasjon er å farge treet først. Dermed fremheves mønsteret i trehvitt mot farget overflate. Det er stor spennvidde i dekor, og produktene varierer fra arbeider med gode kunstneriske kvaliteter til enkel amatørmessig dekor.
Karveskurd er ikke en særegen norsk folkekunst, og på 1700-tallet ble det importert mangletre med karveskud til Norge. Karveskurd har vært og er stadig populær i folkelig ornamentikk i mange land. Selv om stilen og materialet varierer, så er teknikken og dekoren universell.
I Norge har karveskurd vært bruk i folkekunsten over hele landet, og den har vært særlig populær på Vestlandet. Karveskurd har vært mye brukt som dekor på øskjer, tiner, og mangletrær, men også på en rekke andre gjenstandstyper.
Rainbow (norsk band)

Rainbow er et norsk danseband etablert i 1969. Det ble kjent med sin versjon av Rune Sundbys sang «Bye Bye Baby Goodbye» i 1984. Sangen ble ingen stor hit, men den har en sentimental tekst som satt seg fast hos mange som hørte den, og den ble snart en gjenganger på radioprogram som Nattønsket. «Bye Bye Baby Goodbye» har gått verden rundt på diskotek og radiostasjoner. 
P4 satte seg i 2011 som mål å skrive om musikkhistorien. Hver dag presenterte P4 fem låter som har gjort seg bemerket på hitlistene på akkurat den datoen en eller annen gang i løpet av historien. Det var opp til lytterne å stemme på sine favoritter, og det var P4s lyttere som skulle avgjøre hvilke låter som nå utgjør Tidenes favoritter. På denne listen havnet Rainbow på en 29.-plass med sin velkjente «landeplage» fra 1984.
Rainbow ble stiftet i Sarpsborg i 1969 med navnet Anti Static. Roy Morten Andersen, Morten Johansen, Ole Kr. Karlsen, Jan Tunli, Rune Brest og Tore Holger Nilsen var den første besetningen i bandet som senere skulle bli Rainbow. Simona Johnson var vokalist i mange år, men hun sluttet i bandet og ble erstattet med Lars Kristoffersen. 
Rainbow har utgitt åtte LP-/CD-plater og seks singler.

Navn

Det kjente engelske rockebandet med samme navn ble ikke etablert før i 1975.
Crispo

Crispo er en sjokolade som ble lansert av Nidar i 1958. 
Sjokoladen består av lys melkesjokolade og riscrisp. I starten ble Crispo laget på Bergenes godterifabrikk på Rodeløkka i Oslo, men etter at Nidar og Bergene slo seg sammen i 1980, ble produksjonen av sjokoladen flyttet til Nidar i Trondheim.

Framstilling

Crispo lages ved å blande lys melkesjokolade og sprø riscrisp til en sjokolademasse. Denne massen helles deretter i former før de går gjennom flere såkalte ristebord som spres sjokoladen jevnt utover hele forma. Sjokoladen går til slutt gjennom flere lange kjølekanaler før den blir pakket i emballasje.

Varianter

Det fantes i mange år bare én variant av Crispo, men i 1995 ble Crispo storplate lansert. I 2007 kom Crispo som barsjokolade.
Sykloide

Sykloide er en matematisk kurve som beskrives av et punkt på en sirkel som triller langs en rett linje med jevn hastighet. Den har vært kjent fra antikken og beundret både for sin form og geometriske egenskaper. Ut fra måten den genereres består den av uendelig mange og like buer langs en rett linje. Hvor to buer møtes, har kurven en spiss. Ut fra dens form trodde man i lengre tid at den var en halv ellipse.
Galileo Galilei var en av de første som prøvde å studere denne kurven nøyere. Det var han som ga den navnet sykloide, og han prøvde å bestemme arealet under en bue.  Dette inngikk i planer han hadde for å bygge broer med en slik form. Han tegnet kurven på et materiale og skar så bort alt bortsett fra stoffet under buen. Ved å veie dette stykket materiale og sammenligne vekten med vekten av den genererende sirkelen laget av samme materiale, fant han at arealet under sykloidebuen var tre ganger så stort som sirkelarealet.

Historie

De matematiske egenskapene til kurven interesserte den franske matematiker Gilles de Roberval som arbeidet i kretsen rundt den kjente pater Marin Mersenne. I 1634 kunne han ved et geometrisk argument bevise at Galileis resultat for arealet under en sykloidebue var eksakt riktig. Samtidig fant han en elegant metode til å bestemme tangent til kurven i hvert punkt. Disse resultatene ble videre diskutert av Descartes og Blaise Pascal. De gjorde det også mulig for Christiaan Huygens i 1659 å konstruere en mer nøyaktig klokke hvor pendelen svingte langs en sykloidebue.
Lignende studier ble også utført i England hvor den berømte arkitekt Christopher Wren brukte sykloidebuer i sine byggverk. Rundt 1660 klarte han å beregne lengden av en slik bue. Igjen ble dette gjort ved rent geometriske metoder da moderne matematiske analyse ennå ikke var kjent. Men i 1686 kunne Gottfried Leibniz skrive ned ligningen for sykloiden. Sammen med den nye differensialregningen som han var med å etablere, kunne nå disse egenskapene ved kurven beregnes mer direkte.
Sykloiden viste seg også i 1696 å gi løsningen av brakistokronproblemet. Det går ut på å finne den banen som en partikkel må følge for å bevege seg raskest mulig uten friksjon fra et punkt til et lavere punkt under påvirkning av tyngdekraften. I praksis var dette problemet allerede løst av Huygens over tredve år tidligere.
Mauvoisin-demningen

Mauvoisin-demningen er en demning i kantonen Valais i Sveits, som demmer opp den kunstige innsjøen Lac de Mauvoisin ved elven Dranse de Bagnes. Høyden på denne buedammen er 250 meter, etter at den ble hevet med 13,5 meter i 1991. Lengden er 520 meter.
Demningen ble bygget 1951–1957, og er verdens nest høyeste buedam.
Den leverer 128 MW effekt til Fionnay vannkraftverk.
Hosebåndsordenen

Hosebåndsordenen (engelsk: The Most Noble Order of the Garter) er en engelsk ridderorden opprettet av kong Edvard III i 1348. Bortsett fra den britiske monarken teller ordenen bare 25 medlemmer, såkalte Knights Companions.
Ordenen rangerer som nummer tre av alle britiske utmerkelser, etter Victoriakorset og Georgskorset, og regnes som «kronen» i det britiske systemet av æresbevisninger. Hosebåndsordenen er idag Europas eldste nasjonale orden som har vært i bruk uavbrutt siden middelalderen.
Ordenen hører spesifikt til England. Tistelordenen hører til Skottland og St. Patricksordenen hører til Irland‚ men denne tildeles ikke lenger.

Historie

Kong Edvard III grunnla Hosebåndsordenen som «et samfunn, fellesskap og kollegium av riddere».
Året ordenen ble stiftet blir antatt å være 1348, allikevel har ulike datoer fra 1344 til 1351 blitt foreslått. Regnskapet som fulgte kongens garderobe viser at det å ha på seg hosebånd startet i 1348.

Ordensmedlemmer

Medlemskapet er ekstremt begrenset og består av overhodet (den britiske monarken), Prinsen av Wales og ikke mer enn 24 medlemmer (companions). Mannlige medlemmer har tittelen Knight Companion, mens kvinnelige medlemmer har tittelen Lady Companion. Ordenen kan også inkludere et antall ekstramedlemmer (supernumerary members), som ikke regnes med i det begrensete antallet. Disse kan være medlemmer av den britiske kongefamilien (Royal Knights and Royal Ladies of the Order of the Garter), samt utenlandske medlemmer (i praksis monarker) kalt Stranger Knight eller Stranger Lady.
Mannlige medlemmer setter Sir, og kvinnelige medlemmer setter Lady, foran sine fornavn. Hustruer til mannlige medlemmer kan sette Lady foran sitt etternavn, men ektemenn til kvinnelige medlemmer har ikke tilsvarende privilegium.
Mannlige medlemmer setter KG, og kvinnelige medlemmer setter LG, etter sine navn. Når en person har rett til å sette flere slike bokstaver etter sitt navn, kommer KG eller LG foran alle andre, unntatt Bt (baronett), VC (Victoria Cross) og GC (George Cross).

Norske hosebåndriddere

Siden unionsoppløsningen har alle regjerende norske monarker vært utnevnt til medlem av ordenen. Kong Haakon VII ble utnevnt i 1906, som ridder nummer 833. I 1959 ble kong Olav V ridder nummer 923. Kong Harald V ble utnevnt til ridder av Hosebåndsordenen i 2001, og ble derved ridder nummer 990 i rekken.
Guldmasken

Guldmasken er en teaterpris som ble innstiftet av Stockholms privatteatersjefer i 1987 og som ble delt ut til og med året 2009.
Prisen ble delt ut ved en seremoni i begynnelsen av mars hvert  år, men ble ikke delt ut i 1988. Den bestod av en statuett formgitt av kunstneren Hertha Hillfon.Perioden for bidrag som ble regnet med i konkurransen var fra 1. februar foregående år til og med 31. januar samme år.
Athyma

Utseende

Middelsstore, kraftige, brune sommerfugler. De to kjønnene kan se ganske ulike ut (kjønnsdimorfisme). Oversiden er brun med hvite eller oransje striper – mange av artene ligner mye på Neptini, men er kraftigere bygde. Undersiden er mer eller mindre brunoransje med hvite tegninger.

Utbredelse

Gruppen er utbredt i Asia fra Tibet i vest til Salomonøyene i øst, men mangler på Ny-Guinea
Windows Server 2008

Windows Server 2008 (tidligere kjent som Windows Server Codename "Longhorn") er et server-operativsystem fra Microsoft som ble lansert 27. februar 2008. Operativsystemet er etterfølgeren til Windows Server 2003 og regnes som server-versjonen av Windows Vista. Windows Server 2008 har versjonsnummer NT 6.0 og byggnummer 6001, likt som Service Pack 1 til Vista.
Rekom

Rekom er en gjenvinningsbedrift som ble stiftet i 1998 av interkommunale -og kommunale avfallselskaper i Norge. Formålet var å sikre avsetning på innsamlet og kildesortert avfall slik at ressursene ble ivaretatt og selskapene fikk omsatt varene sine til best mulig pris i markedet. Kildesortering i husholdningene skjøt fart på 1990-tallet og per i dag er det kildesortering av 10-15 avfallstyper i de fleste kommuner i Norge.
Rekom gjenvant, enten ved materialgjenvinning, eller energigjenvinning, 410 000 tonn i 2008.
Favignana

Favignana er en italiensk øy i øygruppen De egadiske øyer. Den ligger vest for Sicilia. Øya er med et areal på 19 km² den største av øyene i øygruppen. Der er kun én by på øya. Den ligger midt på øyas nordkyst hvor en bukt danner en naturlig havn. Øya utgjør sammen med de to mindre øyer, Levanzo og Marettimo én kommune med omlag 4100 innbyggere, hvorav omlag 3200 bor på Favignana. Det høyeste punkt på øya er Monte Santa Caterina, 314 moh. Der er ferjesamband til Trapani på Sicilia og til de to andre øyene i øygruppen.
Favignana nevnes første gang omkring år 400 f.Kr. som et fønikisk bosted. I 1081 kom normannerne til øya, hvor de blant annet oppførte den fortsatt eksisterende borg på øyas høyeste punkt, Monte S. Caterina. Siden middelalderen har et vesentlig næringsliv på øya vært fangst av tunfisk. Imidlertid er den gått sterkt tilbake på grunn av overfiskeri og konkurranse fra tunfiskfangsten på de store hav. Man kan imidlertid ved kysten umiddelbar vest for byen fremdeles se en av de gamle tunfiskfangerstasjoner som er en av de få i Italia som fortsatt er aktiv.
Favignana er også kjent for sin utnyttelse av den tuff som øya består av. Den har vært utnyttet helt siden romertiden og mange steder på øya sees disse utgravninger stadig. Langs kysten sees enn videre mange klippegrotter. Der har tidligere vært skog på øya, men skogen er i dag borte, og vegetasjonen er typisk maki.
Stian Omenås

Karriere

Omenås fikk sin utdannelse som jazztrompetist, trompetlærer og komponist på jazzlinja ved Trondheim musikkonservatorium, men holder nå til i Oslo. Han er inspirert av folk som Miles Davis, Stravinskij, Bartok, Messiaen, Bach, Ligeti, Tom Waits, Björk og Thomas Dybdahl, og holder nå (2013) på med prosjekter som Stian Omenås Ensemble, Kilombo, Marita Røstad Band, Astrid E. Pedersen Ensamble, Bungalow, Miles Davis Tribute, Circulez med Louis Sclavis, og et soloprosjekt.
Albumet Klangkammer 1 (2012) som han gav ut med musikkprosjektett Klangkammer, har med musikerne Mats Eilertsen (bass), Erik Nylander (trommer) og Rob Waring (vibrafon).
Holmvatnet (Evenes)

Fiske

Det er påbudt med fiskekort for å fiske i Holmvatnet, fiskekort skaffes på Bunnpris i Bogen. I Holmvatnet er det en bestand av ørret. Det er også påvist elvemusling i vassdraget.
Ellsworth Kelly

Bakgrunn

Ellsworth Kelly studerte ved School of the Museum of Fine Arts i Boston (1946–1947). Året etter flyttet han til Paris hvor han studerte bysantinske og romanske monumenter ved École des Beaux-Arts. I 1954 flyttet han til New York og ble en del av kunstmiljøet der.

Kunstneriske kjennetegn

Kelly har hele tiden arbeidet med både tegning og malerier, og senere også skulpturer. Felles for tegningene og maleriene er vektleggingen av det minimalistiske uttrykket, noe som ofte blir omtalt som «hard edge». I tegningene dominerer den enkle sorte streken mot det hvite papiret, mens ved maleriene oppstår kontrastene gjennom fargekombinasjoner i kvadratiske rutemønstre sammen med en kurvet, organisk linje. Hans arbeider viser tilsynelatende enkle teknikker og legger vekt på formens enkelhet, tilsvarende arbeidene til John McLaughlin og Kenneth Noland. Kelly benytter ofte klare farger for å forsterke sine verk. Kelly lever og arbeider i Spencertown i New York.
Elementene som preger hans malerier og tegninger finnes også i skulpturene hans. Skarpe kanter og kontraster skapes både innad i skulpturen, og i sammenheng med omgivelsene.

Utstillinger og utmerkelser

Ellsworth Kelly hadde hatt en rekke utstillinger. Blant disse var på Galerie Arnaud (Paris 1951), Betty Parsons Gallery (New York 1956 og 1957), Whitney Museum of American Art (New York 1957), Museum of Modern Art (New York 1973), Leo Castelli Gallery (New York 1977), Whitney Museum of American Art (New York 1982), High Museum of Art (Atlanta 1985), Fort Worth Art Museum (Fort Worth 1987), Matthew Marks Gallery (New York 1994), Guggenheim Museum (New York 1996), San Francisco Museum of Modern Art (San Francisco 2002), Matthew Marks Gallery (New York 2003), Matthew Marks Gallery (New York 2006), Middlesbrough Institute of Modern Art, Middlesbrough, (Storbritannia 2010)
Kelly mottok mange utmerkelser: Brandeis Creative Arts Award der Barandeis University, Waltham (1963), Carnegie International (1964), Member of the National Institute of Arts and Letters (1974), Chevalier de l’Ordre des Arts et des Lettres[41] (1987), Praemium Imperiale (2000)

Kelly i Norge

Kellys monumentale skulptur «Untitled (Totem)», som ruver 4,3 meter over bakken, er utplassert i Tjuvholmen skulpturpark. Slik tittelen indikerer minner formen om en totempåle.
Betongelementprisen

Betongelementprisen er en norsk arkitekturpris som gis til byggverk i Norge, «som anerkjennelse for talentfull og god arkitektonisk bruk av betongelementer i et byggverk.» 
Prisen ble innstiftet i 1987 av Betongelementforeningen, Norske arkitekters landsforbund og Rådgivende Ingeniørers Forening.
Tikopia

Tikopia er ei øy i Temotu-provinsen på Salomonøyene i Stillehavet. Det er den sørligste øya i staten, og den ligger nokså avsides, 38 mil sørøst av Santa Cruz i samme provins. 
Tikopia er restene av en utdødd vulkan. Øya er på ca. 5 kvadratkilometer. Det høyeste punktet er toppen av Reani-fjellet, 380 meter over havet. Herfra kan en ved klarvær se til nabostaten Vanuatu. Innsjøen Te Roto, dekker over et gammelt vulkankrater, som er 80 meter dypt.
Ved folketellinga i 2009, hadde Tikopia 1 285 innbyggere, mot 1 346 i 1999.
De fleste er polynesiere med tikopisk som et eget språk.
Den norske barneserien Flaskepost fra Stillehavet er filmet på Tikopia.
Bjaavann Golfklubb

Bjaavann Golfklubb er en golfklubb i Kristiansand. Golfklubben ble stiftet 1. juli 2003.
Klubben har eget klubbhus og 18-hulls golfbane ved Bjåvann nær Ålefjær. Banen, som er tegnet av den amerikanske landskapsarkitekten Robert Trent Jones jr. var opprinnelig 9-hulls og ble utvidet i 2006 .
Prismekorreksjon

Optikere, optometrister og ortoptister bruker briller med prismeglass for å behandle og lindre plager på grunn av stramme øyemuskler som fører til at de to øynene ikke peker i samme retning, slik som ved skjeling (strabisme), eller andre tilstander (se vergensproblemer) som forårsaker problemer med øyets bevegelse. Prismeglasset forskyver bildet fra rommet slik at øynene til pasienten kan stå i litt forskjellige retninger, men fremdeles få korrekt synsinntrykk.
Prismekorreksjon måles i prismedioptrier, og en brilleseddel vil i tillegg angi «base» som er hvilken retning forskyvningen skal ha. Om en pasient trenger prismebriller eller ikke avgjøres med en Polatest (en test for evaluering av stereosyn, utviklet av urmakeren og optikeren Hans-Joachim Haase).